***Balance Adó- és Ügyviteli Szolgáltató Kft***

***2017/4 . körlevél***

***Év végi ki-, be- és átjelentkezések az***

***adóhivatalnál***

**Tisztelt Ügyfelünk!**

Az év végéhez közeledve ismét megnyílik a lehetőség, hogy társasága eddigi adózási módján változtasson és átjelentkezzen egy másik adózási módra. Általában az adózási mód választások 1-5 évre vonatkoznak és csak az erre nyitva álló idő után lehet ki-, vagy bejelentkezni. Talán az egyetlen kivétel a KATA, ahol a jogszabály rendkívül rugalmas.

Az egyes választási lehetőségek közül gondolatébresztőnek néhányat felsorolunk:

* ÁFA alanyi mentes körbe való jelentkezés
* ÁFA ingatlan bérbeadás miatt ÁFA körbe be-, vagy kijelentkezés
* KIVA be-, vagy kijelentkezés
* KATA ki-, vagy bejelentkezés
* pénzforgalmi Áfa hatálya alá be-; vagy kijelentkezés.
* KATÁ-s adóalany iparűzési adó megállapításának módjában való változtatás

Fenti adózási formákról az évenkénti körleveleinkben részletesen tájékoztattuk Önöket. Amennyiben valamelyik adózási mód változásáról, a saját cégére vonatkoztatva bővebb tájékoztatást kér, írja meg nekünk. Az egyszerűbb kérdésekre térítésmentesen válaszolunk. A bonyolultabb elemzést igénylő kérdések esetében – előzetes egyeztetést követően – tanácsadási díjat számolunk fel.

A legtöbb adózási mód bejelentésére nyitva álló határidő december 1-e és 20-a között van. A határidő elmulasztása jogvesztő, és egy évig nem lehet változtatni a meglévő adózási módon.

Ha változtatni kíván adózási módján, kérjük, legkésőbb december 15-ig írásban, egyértelmű szándéknyilatkozattal jelezze azt felénk. Az adózási mód változtatásának komoly anyagi következményei lehetnek, ezért nem tudunk olyan nyilatkozat alapján bejelentést tenni, amely nem egyértelmű. Pl.: „ha ti is úgy gondoljátok, jelentsétek át a cégemet KIVÁ-ba” ; vagy „ év elején már beszéltünk róla, ezért nem írok most”. **Telefonon történt igénybejelentést sem tudunk elfogadni.**

Az év végi munkatorlódás miatt a december 15-e után beérkezett kérések teljesítését (bár minden tőlünk telhetőt megteszünk) nem tudjuk garantálni, és a késedelemből eredő esetleges káros következményekért nem vállalunk felelősséget.

Budapest, 2017. november 15.

***A Balance Kft körlevelét az aktuálisan elérhető információk alapján a legjobb tudása szerint készíti el. Azonban az abban foglaltak idővel elavulhatnak, továbbá nem zárható ki a hiba lehetősége sem. Ezért a körlevél valamely hiányosságából adódó kárért felelősséget vállalni nem tudunk. Emiatt, mielőtt az abban foglaltakat a gyakorlatban alkalmazná, további információért, kérjük, forduljon kapcsolattartójához!***